塞馬歌答楊侍郎
作者：蕭元之
朝代：宋

paragraphs: 侍郎贈我六尺騟，矯矯龍性天骨殊。
四蹄鐵立目電閃，此其壯志畏長驅。
牽來細觀問廝養，何物有此權奇狀。
爲言此是古孫龍，往往得之沙塞上。
森張霧鬣碨礌鬉，蕭稍駿尾摇朔風。
冰河蹙裂蹄甲銳，竹批兩耳雙方瞳。
向時淮西屢戰勝，曾馱猛士敲金鐙。
帳前欲得不敢言，空懸寶珠光照乘。
我有百發落雁鈚，前年引滿射赤眉。
功成萬死不見賞，歸騎馿子吟楚詞。
浮沈不作飛騰夢，感公贈我意勤重。
旋蒙臯比作鞍韉，更染青絲結韁鞚。
祗今中原狐兔鳴，黄沙莽莽白骨腥。
願公急起掃欃槍，百萬勳業一旦成。
我當乘此載前旌，男兒報義要輕生。